Die Elsenburg Landboukollege is 120 jaar oud. Chris Viljoen praat met drie oudstudente, 'n nasionale boer van die jaar, die hoof van veekundenavorsing by sy alma mater, en 'n wynmaker wat die gesogte IWC Lifetime Achievement Award in London gekry het.
Weerstand teen antibiotika is wêreldwyd ’n probleem. Lise Roberts gesels met Albert van Rensburg van Biomin oor die situasie in die veevoerbedryf. Daar is ook ‘n uitgebreide gesprek oor die storie agter mango-verbouing. Hennie Maas gesels met Johan du Preez oor die oorsprong van dié vrug en die probleme wat deur die mango-snuitkewer veroorsaak word. Die bekende veearts, dok Faffa Malan, verduidelik ook hoe die Herkouervereniging van Suid-Afrika, RuVasa, se siekterapporteringstelsel werk.
Chris Cloete praat oor die toekoms van kunsmatige inseminasie in Suid-Afrika. Joubert Swanepoel van Agricol gesels oor die veelsydigheid van voersorghum. Lise Roberts praat met Mbali Nkabinde, een van vanjaar se landbouers wat deur Landbouskrywers Noord genomineer is vir ’n toekenning. En daar is 'n wolmarkverslag deur Yolandé Roodt.